b'\n_START_ARTICLE_\nBetalaktamski antibiotik\n_START_PARAGRAPH_\nBetalaktamski antibiotiki so velika skupina antibiotikov, ki vklju\xc4\x8duje peniciline (pename), cefalosporine (cefeme) in njune derivate (monobaktame in karbapeneme). Gre za vse antibioti\xc4\x8dne u\xc4\x8dinkovine, ki v svoji kemijski zgradbi vsebujejo betalaktamski obro\xc4\x8d. Gre za najbolj raz\xc5\xa1irjeno skupino antibiotikov._NEWLINE_Velikokrat v to skupino uvr\xc5\xa1\xc4\x8damo tudi zaviralce betalaktamaze, \xc4\x8deprav dejansko niso antibiotiki.\n_START_SECTION_\nKlini\xc4\x8dna uporaba\n_START_PARAGRAPH_\nBetalaktamski antibiotiki se uporabljajo za za\xc5\xa1\xc4\x8dito pred oku\xc5\xbebami in njihovo zdravljenje, kadar oku\xc5\xbebo povzro\xc4\x8dajo bakterije, ob\xc4\x8dutljive na to skupino antibiotikov. Prvotni predstavniki betalaktamskih antibiotikov so bili u\xc4\x8dinkoviti zlasti proti grampozitivnim bakterijam, vendar so novej\xc5\xa1i \xc5\xa1irokospektralni antibiotiki u\xc4\x8dinkoviti tudi proti razli\xc4\x8dnim gramnegativnim bkterijam in tako se je raz\xc5\xa1irila njihova uporaba.\n_START_SECTION_\nMehanizem delovanja\n_START_PARAGRAPH_\nBetalaktamski antibiotiki so baktericidi, kar pomeni, da ubijejo bakterijo. Zavrejo sintezo peptidoglikanskega ogrodja bakterijske celi\xc4\x8dne stene. Peptidoglikanska plast je pomembna za strukturno celovitost celic, zlasti pri grampozitivnih bakterijah. Kon\xc4\x8dno transpeptidacijo v sintezi peptidoglikana katalizira encim transpeptidaza (imenovana tudi penicilin ve\xc5\xbeo\xc4\x8da beljakovina). Na ta encim se betalaktamske u\xc4\x8dinkovine ve\xc5\xbeejo in ga inaktivirajo._NEWLINE_Encim se ve\xc5\xbee na molekulo betalaktamskega antibiotika, ker je le-ta analog dipeptida D-alanin-D-alanin, ki se nahaja na koncu prekurzorskih peptidnih podenot NAM/NAG v nastajajo\xc4\x8di peptidoglikanski verigi. Betalaktamska struktura se nepovratno ve\xc5\xbee na serinski aminokislinski ostanek v aktivnem mestu transpeptidaze, kar prepre\xc4\x8di, da bi encim opravil kon\xc4\x8dno premre\xc5\xbeenje (transpeptidacijo) peptidoglikanske mre\xc5\xbee.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nMed pogostej\xc5\xa1imi ne\xc5\xbeelenimi u\xc4\x8dinki betalaktamskih antibiotikov so driska, siljenje na bruhanje, izpu\xc5\xa1\xc4\x8daj, koprivnica, naknadne oku\xc5\xbebe (superinfekcije), vklju\xc4\x8dno s kandidozo._NEWLINE_Redkeje se pojavijo vro\xc4\x8dina, bruhanje, rde\xc4\x8dina, dermatitis, angioedem, psevdomembranski kolitis._NEWLINE_Pri parenteralni uporabi se ob\xc4\x8dasno pojavita bole\xc4\x8dina in vnetje na mestu injiciranja.\n_START_SECTION_\nPreob\xc4\x8dutljivost\n_START_PARAGRAPH_\nPri do 10\xc2\xa0% bolnikov se lahko pojavi preob\xc4\x8dutljivostna reakcija. Huda, \xc5\xbeivljenjsko ogro\xc5\xbeajo\xc4\x8da preob\xc4\x8dutljivostba reakcija, anafilaksa, se pojavi pri okoli 0,01\xc2\xa0% bolnikov.'